**Invitation til Vores Verden**

Kære lokalråd, borgerforening, landsbylaug og andre relevante organisationer.

Dette er en invitation til initiativgrupper til at deltage i innovationssamarbejdet ”Vores Verden”

I Vores Verden skal vi undersøge og udvikle, hvordan en lokalt ejet og andelsorganiseret turismevirksomhed kan være med til at skabe muligheder og oplevelser for rejsende fra ind- og udland - og for os der bor i landområder.

Kender I allerede nogle aktive grupper i jeres lokalområde, der måske leger med tanken om at invitere turister ind i det daglige hverdagsliv på landet – eller er godt i gang med at udvikle et koncept omkring turisme, så må I rigtig gerne sende denne invitation videre til dem. I er selvfølgelig også som lokalråd velkomne til at ansøge.

Ansøgningsfristen er den 16. september.

## Hvem kan ansøge

For at komme i betragtning skal initiativgruppen

* bo i eller have en tæt tilknytning til en landsby eller det åbne land (max 2000 beboere) i Odsherred, Holbæk, Kalundborg, Sorø eller Slagelse Kommune.
* have en idé til et turismekoncept eller -oplevelse, der kommer lokalområdet til gavn.
* være indstillet på at arbejde på et bredt ejerskab i landsbyen/landområdet i en form for andelsorganisering.

## Hvem er vi

LandSkabernes mission er at skabe muligheder for, at mennesker i landområder sammen kan løfte grundlæggende udfordringer i eget område. I samarbejde med lokalsamfund udvikler vi demokratiske virksomhedsmodeller, som kan bidrage til at skabe muligheder for f.eks. et lokalt arbejdsliv, øget bosætning, lokal økonomi og basale servicefaciliteter.

Innovationssamarbejdet ”Vores verden” udvikles og gennemføres i partnerskab med RUC (Center for Socialt Entreprenørskab) og Professionshøjskolen Absalon (Center for ledelse og oplevelsesdesign) og Overlap.dk. Innovationssamarbejdet er finansieret af regionsfondsmidler, programledet af Innovationsdistrikt Sjælland.

## Hvad bidrager vi med

Vi understøtter i forløbet jeres idé – med fokus på organisering, økonomi og forretningsplan, inddragelse af lokale og eksterne samarbejdspartnere og udvikling af turistoplevelsen.

## På hvilket grundlag står vi

”Vores Verden” er bygget op omkring to begreber, nemlig ”Community Based Tourism” og ”Demokratisk Erhverv”. Det bliver det grundlag, vi arbejder ud fra.

**Her er lidt om Community Based Tourism:** Community Based Tourism er en turismeform, som lægger vægt på lokalt ejerskab og lokalt gavn. Turisten inviteres ofte til at deltage og blive klogere på lokalområdet. Community Based Tourism eksisterer i dag primært uden for de danske grænser. I ”Vores verden” vinkler vi det til landområder i Danmark med attraktive kvaliteter såsom natur- og landliv samt lokalforankrede hverdagsopgaver, som vil være eftertragtede for turister at deltage i og være medskabere af. Vi tager udgangspunkt i at fremtidens rejsende søger mødet med mennesker i det lokale liv, dét at handle i fællesskaber og at skabe forandring personligt, lokalt og globalt. Community Based Tourism er den nye vare, som rejsende efterspørger – og vil betale for.

**Her er lidt om Demokratisk Erhverv:** En demokratisk virksomhed er en virksomhed ejet og styret af medlemmerne. I Danmark er de historisk blevet kaldt kooperativer, andelsvirksomheder, gensidige selskaber og lignende. Demokratiske virksomheder er kendetegnet ved, at alle har medbestemmelse og er ligeværdige. Seneste års forskning på området har påpeget, at demokratiske virksomheder i gennemsnittet er mere produktive, sikrer en mere stabil beskæftigelse og er mere robuste i krisetider.

## Hvordan ansøger I

1. Ansøgningsfrist

Ansøgningsfristen er den 16. september 2020.
Benyt ansøgningsskemaet på dette link: [www.landskaberne.net/VoresVerden/VoresVerden\_ansoegning.docx](https://landskaberne.sharepoint.com/sites/Stiftere/Delte%20dokumenter/Landskaberne/F%C3%A6llesturisme/Corolab/%C3%85bent%20kald/Invitation/www.landskaberne.net/VoresVerden/VoresVerden_ansoegning.docx)
Uanset om jeres idé er helt ny, eller I har arbejdet på ideen længe, så er I velkomne til at søge. Vi skræddersyr forløbet til de to initiativgrupper, der bliver udvalgt.

1. Invitation til et møde

Den 23. september 2020 inviterer vi fem af initiativgrupperne til et møde. Vi afholder mødet lørdag den 26. september eller søndag den 27. september.

1. Udvælgelse

Den 29. september 2020 giver vi besked om, hvilke to initiativgrupper der er blevet udvalgt.

1. Udviklingsforløbet

fra den 1. oktober 2020 – december 2021 vil vi samarbejde om at understøtte jeres initiativ. Forløbet vil foregå i en vekselvirkning mellem støtte til den lokale proces og fælles workshops. Workshopperne vil bidrage med inspiration til nye former for turisme, demokratisk erhverv (andelsorganisering) og forretningsudvikling. Den lokale proces vil være centreret omkring organisering, økonomi og forretningsplan, inddragelse af lokale og eksterne samarbejdspartnere og udvikling af jeres turisme-idé. Den lokale proces vil blive etableret i et tæt samarbejde med jer.

Udviklingsforløbet er støttet af regionsfondsmidler via Innovationsdistrikt Sjælland og er derfor uden omkostninger for de to udvalgte initiativgrupper.

Vi glæder os til at høre fra jer – og I er velkomne til at kontakte os med spørgsmål m.m.